Yesus dibaptis lalu di Ibalis nyobai'

Yesus dibaptiskan dan kemudian dicobai oleh Iblis

Ahe (Kanayatn)

Keagamaan

Tagal koa Yohanes ampus kaꞌ sigana abut nang kaꞌ sungeꞌ Yordan man nyampeatn barita mpat kaꞌ Tuhan Allah. Yohanes nyampeatn lea nian, “Badiapm kitaꞌ batabiat nang jahat man ugaꞌ dibaptis, jaji tandahatn kadeꞌ kitaꞌ dah mulakng kaꞌ Tuhan Allah. Supaya Tuhan Allah ngamponiaꞌ tabiat kitaꞌ nang jahat.”

Lukas 3:3

Manyak urakng atakng kaꞌ Yohanes untuꞌ dibaptis. Yohanes bakata kaꞌ ia kaꞌ koa, “Kitaꞌ urakng nang batabiat jahat lea ular! Sae nang bakata kadeꞌ kitaꞌ lapasaꞌ dari ukuman Tuhan Allah nang atakngaꞌ? Tojokatn boh man kalakuannyu kadeꞌ kao dah mulakng kaꞌ Tuhan Allah! Ame kitaꞌ bapikir tagal Abraham eneꞌ uyutnyu, kitaꞌ lapasaꞌ dari ukuman. Ingat: Man batu-batu nian ugaꞌ Tuhan Allah baya manjawat katurunan untuꞌ Abraham!

Lukas 3:7-8

Panagih-panagih pajak ugaꞌ atakng kaꞌ Yohanes untuꞌ dibaptis. Ia kaꞌ koa batanyaꞌ. “Paꞌ Guru, ahe nang arus kami panjawat?”

Yohanes nyahut, “Ame nagih balabih dari ahe nang dah dinatapatn.”

Lukas 3:12-13

Ari koa urakng-urakng mulaiꞌ batanyaꞌ-tanyaꞌ ahe geꞌ Yohanes koa Raja Panyalamat nang dinya kaꞌ koa ngantiatn man nang dinya kaꞌ koa ngarapatn.

Lukas 3:15

Koa tagalnya Yohanes bakata kaꞌ ia kaꞌ koa, “Aku maptis kitaꞌ man aiꞌ, tapi naꞌe atakngaꞌ Urakng nang miah bakoasa dari pada aku. Mukaꞌ tali sipatu-Nya pun aku inaꞌ pantas. Ia maptisaꞌ kitaꞌ man Roh Tuhan Allah man api.

Lukas 3:16

Sanapeꞌ Yohanes di minjara ia maptis manyak urakng, Yesus ugaꞌ dibaptis...

Lukas 3:21

...man takaꞌ Yesus giꞌ badoa, langit tabukaꞌ. Roh Tuhan Allah turutn kaꞌ atas-Nya lea burukng dara,

Lukas 3:21-22

man ugaꞌ kadangaratn suara Tuhan Allah mpat kaꞌ langit ngataatn, “Kao ihan Anak-Ku nang Kungasihiꞌ. Kao nang marepo ati-Ku.”

Lukas 3:22

Yesus dinguasaiꞌ Roh Tuhan Allah lalu Ia ningalatn Sungeꞌ Yordan. Roh Tuhan Allah ngincakng Yesus kaꞌ padang paser.  Kaꞌ diꞌkoa Ibalis raja setan-setan nyobaiꞌ Yesus ampat puluh ari lamanya.

Lukas 4:1-2

Salama koa Ia inaꞌ makatn ahe-ahe. Jaji dah lakaꞌ ampat puluh ari koa Ia miah tarasa kaparatn.

Lukas 4:2

Takaꞌ koa Ibalis daꞌ bakata, “Kadeꞌ Kitaꞌ Anak Allah suruhlah batu nian jaji roti.”

Lukas 4:3

Yesus nyahutiꞌnya, “Kaꞌ dalapm Kitab Suci ada taconteng, ‘Inaꞌnya man roti maan talino idup.’”

Lukas 4:4

Lakaꞌ koa Ibalis ngincakng Yesus kaꞌ tampat nang miah tingi, man sakajap mata Ibalis nojokatn kaꞌ Yesus sigana pamarentahan nang ada kaꞌ dunia.

Lukas 4:5

Jakata Ibalis koa, “Ku bareatnaꞌ sigana pamarentahan man kakayaatn nian kaꞌ Kitaꞌ. Jukut sigana pamarentahan nian dah dinyarahatn kaꞌ aku, man tasarah aku kaꞌ saeaꞌ maan aku maoꞌ mareꞌatnnya.  Jaji tagal koa sigananya nian Kitaꞌ ngampuaꞌnya, kadeꞌ Kitaꞌ nyambah kaꞌ aku.”

Lukas 4:6-7

Jakata Yesus nyahutiꞌnya, “Kaꞌ dalapm Kitab Suci ada taconteng, ‘Kao arus nyambah Tuhan Allahnyu, jukut kaꞌ Tuhan Allahnyu ihan kao pantas nyambah.’”

Lukas 4:8

Lakaꞌ koa Ibalis ngincakng Yesus kaꞌ Yerusalem, ia nampatatn Yesus kaꞌ atas pamumukng Rumah Kudus Tuhan Allah sirage bakata, “Kadeꞌ Kitaꞌ Anak Allah jantuꞌatnlah diriꞌ-Kitaꞌ kaꞌ babah naun.

Lukas 4:9

Jukut kaꞌ dalapm Kitab Suci ada taconteng, ‘Allah nyuruhaꞌ malaekat-malaekat-Nya nyaga Kitaꞌ edoꞌ-edoꞌ.’ Man ugaꞌ, ‘malaekat-malaekat-Nya koa nyamutiaꞌ Kitaꞌ man kokotnya biar paha-Kitaꞌ inaꞌ tarantak kaꞌ batu.’”

Lukas 4:10-11

Sahut Yesus, “Kaꞌ dalapm Kitab Suci ada taconteng, ‘Ame nyobai Tuhan, Allahnyu.’”

Lukas 4:12

Dah lakaꞌ Ibalis nyobaiꞌ Yesus make sigana cara, ia ningalatn Yesus sambil ngantiatn ari nang tapat.

Lukas 4:13

Kamus

Baptis –Baptis ka’ dian, kade’ urakng  koa dah baranti batabiat jahat man pangamponan mpat ka’ Tuhan Allah urakng koa dibaptis.Cara Yohanes pamaptis maptis urakng, ia koa disalaman ka’dalapm ai’ (Markus 1:4). Dibaptis koa ugak tandahatn kade’ urakng koa anggota umat Allah.

Batobat - Iakoa baranti batabiat nang jahat man mulakng

ka’ Tuhan Allah. Urakng nang mao di Tuhan Allah tarima, urakng koa arus di amponi’ man arus batobat. Yohanes Pamaptis maptis urakng tandahan kade’ urakng-urakng ka’ koa dah baranti batabiat jahat.

Ibalis – Pamimpin nang paling tingi dari setan man roh-roh jahat. Ia koa ular nang ngoda Hawa makatn buah puhutn pamane nang baik man nang jahat  (Kejadian 3:1-6). Laka’ koa, tujuannya ngalawan Tuhan Allah man nyasatatn urakng sampe badosa. Man ngarusakatn ubungan manunsia man Tuhan Allah.

Kitab Suci - Pakataatn Tuhan Allah, pakataatn nang kaluas mpat ka’ molot Tuhan Allah. Kitab Suci uga’ disabut  pakataatn Tuhan Allah jukut samuannya koa  mpat ka’ Tuhan Allah.

Malaekat – Pasuruh Tuhan nang ka’ saruga nang di Tuhan make untu’ nyampeatn pasatn-Nya ka’ talino.

Nyambah - Madahatn kahormatan man kapatuhatn ka’ urakng atau dewa. Ada manyak macam cara nyambah, ka’ antaranya basujud, nunu korban, ngarenyahatn pujian, atau nyampeatn adiah atau pamareatn khusus.

Padang paser – Abut nang karikng,man babukit-bukit. Ai’man rumput miah sabebet ka’ naun. Ina ada urakng nang badiamp natap ka’ naun, kahe mpa koa nda sangahe urakng tokoh Alkitab nang badiamp samintara ka’ naun. Bangsa Israel maranto ka’ padang paser salama 40 tahun, man Daud nariantn diri’ka naun taka Raja Saul mao munuhnya.

Panagih pajak – Ka’ jaman Yesus, panagih pajak koa urakng Yahudi nang bakaraja mungut duit pajak untu’ pamarentah karajaan urakng Roma. Ia ka’ koa kaja mungut labih dari nang dinantuatn, tagal koa ia ka’ koa ina’ disukai’ sesamanya urakng Yahudi.

Raja Panyalamat (Mesias) - Raja nang diyanjiatn  Tuhan Allah nang ngalapasatna’ man nyalamatatna’ urakng. Dalampm bahasa Ibrani damanya “Mesias”, dalapm bahasa Yunani dinyabut “Kaistus”, ratinya “nang dilelehi’ binyak ka’ kapalanya supaya dilantik”. Nurut adat-istiadat Israel, koalah tanda urakng nang dipilih jajia’ raja. Raja Panyalamat koa adalah Yesus (Matius 16:16; Markus 14:61-62; Kisah Para Rasul 2:36).

Roh Allah - Tuhan Allah, Ia koa uga’ Apa’, Anak, man Roh. Roh Allah, disabut uga’ Roh Kudus, Rohnya Tuhan man Rohnya Yesus (Kisah para Rasul 16:7). Ia mempen, manto’, man uga’ mare’ koasa ka’ urakng-urakng nang picaya’ ka’ Tuhan Allah.

Rumah Kudus Tuhan Allah - Tampat pusat panyembahan urakng Yahudi ka’ Tuhan Allah, tampatnya ka’ kota Yerusalem. Kahe ka’ naun hanya ia ka’ koa mulih mare’atn korban ka’ Tuhan Allah.

Sunge’ Yordan - Sunge ai’ ka’ tanah Israel. Sumber ai’ koa mpat ka’ gunung Hermon, ngalir ngalintas ka’ dano Galilea, tacurah ka Laut Mati.

Yerusalem - Ibukota urakng Israel sejak zaman Raja Daud. Salain pusat pamarentahan, kota koa uga’ pusat panyembahan untu’ urakng Yahudi, Jukut Rumah Tuhan Allah ada ka’ naun.

Yesus dibaptis lalu di Ibalis nyobai'

Yesus dibaptiskan dan kemudian dicobai oleh Iblis

Ahe (Kanayatn)

Kalimantan Barat, Indonesia

Copyright © 2017, Kartidaya

http://creativecommons.org/licenses/by-nc/4.0/
Anda tidak boleh menggunakan karya ini untuk keperluan komersial. Anda dapat menyesuaikan dan menambahkan ke karya ini. Anda harus menghargai hak cipta dan pengakuan untuk para penulis, ilustrator, dsb.

Berdasarkan karya asli yang tidak mempunyai pernyataan hak cipta.

English Scriptures quoted are from the NIV Bible © 2011 published by the Biblica Inc. Used with permission.